1. nedjelja Došašća

Cilj susreta:

* upoznati se s Došašćem i dvostrukim značenjem iščekivanja u Adventu
* posvijestiti važnost iščekivanog susreta s Kristom
* osvijestiti kako ćemo svi pojedinačno doživjeti taj susret

Molitveni uvod

Prijedlog: poslušati ulaznu pjesmu za 1. nedjelju Došašća (1. [melodija iz Liber usualis](https://youtu.be/VC4Bg3HlMys) ili 2. [melodija iz dominikanskog obreda](https://youtu.be/zTEnPr6raac)). Sudionicima se može podijeliti tekst ulazne pjesme na papirićima ili im se pročitati riječi prije slušanja.

„K tebi, Gospodine, uzdižem dušu svoju,

u tebe se uzdam, Bože moj: ne daj da se postidim,

da se ne vesele nada mnom dušmani!

Koji se u tebe uzdaju, postidjet se neće.“[[1]](#footnote-1)

Početak može izgledati otprilike ovako: Sad ćemo poslušati ulaznu pjesmu prve nedjelje Došašća. Na papirićima imate riječi pjesme koje možete pročitati. Sad se samo opustite, sjednite uspravljenih leđa, ako vam pomaže možete zatvoriti oči, i usredotočite se na pjevanu molitvu te dopustite Bogu da vas kroz nju dotakne. Ne brinite se toliko za mentalno shvaćanje, već uđite u ovo kao malu meditaciju.

Motivacija

Kateheta pita sudionike o njihovim asocijacijama na Došašće. Mogu poslužiti ova ili slična pitanja:

1. Što znate o Došašću? Što je uopće Došaće? Što slavimo u Došašću?
2. Znate koliko traje Došašće?
3. Što se radi tijekom Došašća?
4. Imate li neke obiteljske tradicije u Došašću?
5. Koja je liturgijska boja u Došašću? Što mislite, zašto?
6. Koje se pjesme pjevaju u došašću? Znate li otpjevati neku od njih?

Kateheta postavlja pitanja i vodi razgovor sa sudionicima. Od pomoći mu mogu biti sljedeće informacije i online izvori. Voditelj *ne treba* sve ovo ispričati, nego mu je to pomoć u razgovoru sa sudionicima. Ako smatra prikladnim, može i projicirati neki od ovih kratkih videa.

*Došašće ili Advent razdoblje je dvostruke priprave: pripremamo se s jedne strane na drugi Kristov dolazak (to je primarno) te s druge strane se pripremamo na spomen prvog Kristovog dolaska (na Božić). Riječ „Došašće“ prijevod je latinskog izraza „Adventus“ – dolazak, što je pak prijevod grčkog termina „Parusia“, što također znači dolazak. Ta se grčka riječ koristi u Novome zavjetu i za Kristov prvi dolazak, kao i za njegov budući dolazak u slavi, kad će „suditi žive i mrtve“, kad će svi mrtvi oživjeti s uskrslim tijelima, a svi tada živi biti preobraženi s jednako tako uskrslim tijelima.*

[Što je Advent/Došašće?](https://youtu.be/F22lbgiM2fw)

[Adventski vijenac (značenje i zašto ga izrađujemo)](https://youtu.be/Yffn4PCi3pQ)

[Zornice](https://youtu.be/r6eVoW5VStA)

[The Spiritual Life and the Advent Season](https://youtu.be/8LDvLDyEs-Q)

[The True Meaning of Advent](https://youtu.be/WD357YYDk1A)

Središnji dio

Kateheta pita sudionike: Jeste ikad nestrpljivo očekivali dolazak prijatelja ili rođaka? Kako ste se tad osjećali? Radiš li nešto posebno kad iščekuješ prijatelja? Pripremaš li se kad čekaš važan posjet?

Potom objašnjava ovim ili sličnim riječima: Zamislite da željno iščekujete dolazak najboljeg prijatelja. Dugo ga niste vidjeli i imate mu svašta za ispričati. Uz to, on vam donosi jednu važnu stvar: album vašeg druženja iz djetinjstva. Radujete se što ćete moći obnoviti sjećanja i trenutaka koje ste zajedno proveli. Tu zapravo iščekujete dvije stvari vezane za istu osobu: imate iščekivanje „unazad“ (obnova sjećanja na događaje uz album), kao što imati i iščekivanje „unaprijed“ (novo druženje s prijateljem). Tako je nekako i s Došašćem. Imamo dvostruko iščekivanje: jedno koje gleda unazad (na prvi Isusov pohod, na njegovo rođenje u Betlehemu. To ćemo slaviti na Božić), kao i jedno koje gleda unaprijed (na drugi Isusov pohod, na njegov dolazak kad ću ga osobno susresti).

Zatim pita sudionike:

* koliko je važan susret s Isusom? Je li susret s njim na kraju, kad opet dođe, još važniji?
* što misliš, hoćeš li ti biti živ da Isusa opet osobno susretneš?
* Isus kaže da nitko ne zna dana ni časa kad će on opet doći. Ali svejedno je potpuno sigurno da ćeš ga opet susresti. Kako misliš da to može biti?

*Napomena: naravno, nitko ne zna „dana ni časa“, što po mogućnosti treba napomenuti sudionicima. Lažnih proročanstava točnog datuma Kristova drugog dolaska bilo je kroz povijest mnogo: Adventisti, Jehovini svjedoci i druge sekte koje redovito navijeste datum drugog dolaska, to se ne ispuni, potom navijeste „ispravak“ datuma, a kad se ni to ne ispuni, onda tvrde da se nešto dogodilo što je drugi dolazak misteriozno odgodilo. Cilj ovih pitanja je doći do odgovora da ćemo Isusa svi opet susresti u trenutku smrti, ako ne dođe za vrijeme naših života. Svi ćemo osobno doživjeti ostvarenje Adventa.*

* Jesi li ikad prije razmišljao o pripremi za smrt? Misliš li da je to nešto tužno ili depresivno? Ili nešto zapravo radosno?
* misliš li da je važno pripremiti se na taj susret s Isusom nakon smrti?
* kako se možeš pripremiti za to?

Kateheta potom dijeli sudionike u parove i šalje ih da odgovore na ovo pitanje:

* Da imam jednu konkretnu stvar koju bih mogao spremiti u svojem životu prije susreta s Isusom, što bi to bilo?

Nakon deset ili petnaest minuta, parovi se vraćaju u skupinu i mogu, ako žele, komentirati svoje odgovore.

Aktualizacija i molitveni završetak

Kateheta ili netko od sudionika meditativno čita završne retke knjige Otkrivenja. Može im napomenuti da je to knjiga koja simbolično opisuje naše iščekivanje za Isusom i radost ponovnog ujedinjenja s njim. Potom ih poziva da se opet užive u molitvu kao na početku.

 *Ja, Isus, poslah anđela svoga posvjedočiti ovo po crkvama. Ja sam korijen i izdanak Davidov, sjajna zvijezda Danica.«
I Duh i Zaručnica govore: »Dođi!« I tko ovo čuje, neka rekne: »Dođi!«
Tko je žedan, neka dođe; tko hoće, neka zahvati vode života zabadava!
Ja svjedočim svakomu tko sluša riječi proroštva u ovoj knjizi: Tko ovomu što doda, Bog će njemu dodati zla napisana u ovoj knjizi. I tko oduzme od riječi proroštva u ovoj knjizi, Bog će mu oduzeti udio na stablu života i na svetom gradu – na svemu što je napisano u ovoj knjizi.
Svjedok za sve ovo govori: »Da, dolazim ubrzo!«
Amen!
Dođi, Gospodine Isuse!*

Posljednje riječi može nekoliko puta ponoviti uz kratko razdoblje tišine.

Nakon toga, po prilici, može zaključiti susret himnom *O dođi, Emanuele*.

Preporuka: [Veni, veni, Emanuel](https://youtu.be/xRi1GDoaQu4)

Tekst i skladba na hrvatskom: [O dođi, Emanuele](https://zrno.files.wordpress.com/2018/05/o-doc491i-emanuele.pdf)

1. Napomena za eventualne potrebe objašnjenja: ulazna i pričesna pjesma dijelovi su mise zapisani u samom misalu. One tako čine integralni dio liturgijske molitve, posebno prilagođen za svaku misu. Njih je *dopušteno* zamijeniti nekom drugom odobrenom pjesmom iz kantuala, ali to uvijek ostaje samo *zamjena* onoga što je ideal i autentični liturgijski tekst. [↑](#footnote-ref-1)